Tervajoen retriittikodin historia

Retriittitoiminnan taustaa

Toimintamme syntyyn ensimmäinen taustalla vaikuttava tekijä on Anna-Maija Raittilan ja Anneli Kiiskisen ystävystyminen kouluaikoina vuonna 1945 Joensuussa. Äidin muistelmista voi lukea, miten kesällä 1945 he olivat sopineet, että ”kumpi saa pojan, tulemme toisemme pyytämään kummeiksi pojallemme. Niin sitten vuonna 1953 sain pyytää Anna-Maijan poikani Jouko Tapanin kummiksi. ” Anna-Maija Raittilan ja äitimme ystävyys kesti läpi elämän. Anna-Maija Raittila toi äitimme hautajaisiin 3.2.1996 viestin äidin sairasvuoteelta ”Jäljellä on vain rakkaus.”

Retriittitoiminnan syntyvaiheet

Hiljaisuuden retriittitoimintamme historia sai myöhemmin alkunsa Anna-Maija Raittilan Morbackan retriittikodista. Jouko Kostamo kävi ensimmäisen kerran kummitätinsä Anna-Maija Raittilan Franciscus-retriitissä vuonna 1995 vaimonsa Ritvan kanssa.Vähitellen Joukon mieltä alkoi kiehtoa ajatus siitä, pitäisikö hänen perustaa Tervajoen talolle retriittikoti.

Asia kypsyi vähitellen. Eri puolelle Suomea perustettiin pieniä tulisijoja hiljaisuuden retriittitoimintaa varten ja myös Itä-Suomeen toivottiin Morbackassa tällaista. Asia lähti etemään. Jouko selvitteli Kauppakorkeakoulun silloisen hallintojohtajan Esa Ahosen kanssa, millainen organisaatio olisi paras toimintaan. 12.7.2004 tehtiin Riihijärven hiljaisuuden yhdistys ry:n perustamisilmoitus patentti- ja rekisterihallitukseen. Puheenjohtajana aloitti Jouko Kostamo, varapuheenjohtajana Kalervo Peltonen ja sihteeri-rahastonhoitajana Ritva Kostamo. Muita perustajajäseniä olivat Esa Ahonen, Kaarina Peltonen ja Arja Suorsa-Rannanmäki.

Retriittitoiminnan luonne

Retriittitoimintamme lähti liikkeelle Morbackan retriittikodin toiminnasta. Morbackan toiminta on taas saanut runsaasti vaikutteita Taize-liikkeestä, johon Anna-Maija Raittila tutustui ensimmäisen kerran jo vuonna 1971. Taize-liike vähitellen levisi Suomeen ja sieltä myös meidän toimintaamme siirtyi mm ekumeeninen ja kansainvälinen korostus. Toiminnan luonne on säilynyt retriiteissämme samantapaisena alusta asti. Retriittien sisällöt ilmenevät hyvin retriittien nimistä. Luonto on vahvasti läsnä hiljaisuudessa ja rukouksessa.

Tärkeimpinä yhteistyökumppaneina ovat olleet Kiteen ev. lut. seurakunta ja Hiljaisuuden Ystävät. Retriittiviikonloput ovat päättyneet ortodoksisuudesta vaikutteita saatuun ristisaattoon ja Kiteen seurakunnan järjestämään messuun, joka on ollut avoin kaikille kyläläisille. Pienet pyhiinvaellukset on myös järjestetty yhdessä Kiteen seurakunnan kanssa.

Yhdistyksen sääntöjen mukaan ” Yhdistyksen tarkoituksena on edistää raamattumietiskelyä ja sisäistä rukousta, jotka nousevat kristittyjen yhteisestä perinteestä.

Tarkoituksensa toteuttamiseksi yhdistys järjestää hiljaisuuden retriittejä, harjoittaa tiedotustoimintaa sekä toimii yhteistyössä luterilaisen ja ortodoksisen kirkon sekä muiden Suomessa toimivien kristillisten kirkkojen kanssa.”

Yhdistystoiminnan historia

Retriittitoimintaa varten perustettiin vuonna 2004 Riihijärven hiljaisuuden yhdistys ry. Toiminnan siirryttyä Tervajoen talolle yhdistyksen nimi on ollut vuodesta 2016 asti Tervajoen hiljaisuuden yhdistys ry.

Puheenjohtajana aloitti Jouko Kostamo toimien vuoteen 2017 asti, jolloin Ritva Hilke siirtyi puheenjohtajaksi. Rahastonhoitajina ovat toimineet Ritva Kostamo, Milla Hilke sekä tästä vuodesta alkaen Satu Liukkonen. Toiminnantarkastajana koko toiminnan ajan on ollut Lisbet Taunula. Tällä hetkellä hallituksessa on jäsenenä Ritva Hilkkeen, Jouko Kostamon ja Milla Hilkkeen lisäksi Arja Harinen ja Leena Hara. Varajäseninä ovat Merja Tuononen ja Arja Suorsa-Rannanmäki.

Retriittitoiminnan alkuvaiheet Riihivalkean elämys- ja matkailukeskuksessa

Retriittitoiminnan syntyvaiheista kertoo omien kokemusten pohjalta Jouko Kostamo muistelmissaan. Ensimmäinen hiljaisuuden retriitti pidettiin maaliskuussa 2004. Skogsterit ja Nykäset olivat korjanneet entisen rajavartioston talon luontopalvelukeskukseksi. Riihivalkeassa pidettiin yhteensä yhdeksän retriittiä, viimeinen toukokuussa 2007. Vetäjinä toimivat Kalervo Peltonen ja Lahjamarjatta Korhonen. Retriitit päätettiin alusta asti messuun, joka järjestettiin kyläläisille Valkeavaaran Rukoushuoneella ja sinne saavuttiin ristisaatossa Riihivalkeasta.

Retriittitoiminnan siirtyminen Tervajoen talolle v 2007

Tervajoen talo oli siirtynyt Jouko Kostamon omistukseen jo vuonna 1998. Retriittikodin rakentaminen kuitenkin alkoi vasta Kalervo Kostamon kuoltua v 2007. Sami Hatakka, Juhana Kostamo ja Teuvo Karvonen osallistuivat retriittikodin kunnostamiseen. Tässä yhteydessä muun muassa yläkerran sivuhuoneet rakennettiin, yläkerta remontoitiin, sähköt uusittiin ja ilmastointi asennettiin wc:hen ja kellariin. Kun yläkerran kappelihuone saatiin valmiiksi, seurakunnan ”retriittipappi” Ilmo Kurkola tuli vihkimään kappelin retriittikäyttöön.

Tervajoella Jouko ja Ritva toimivat isäntäparina. Ruuat hankittiin yleensä Riihivalkeasta ja emäntinä retriitin aikana oli Marjatta Hirvonen, Päivi Hokkanen, Ritva Kostamo, Tarja Pellinen, Jessie Chen ja Milla Hilke. Ohjaajana toimi aluksi Tervajoella Lahjamarjatta Korhonen ja vuodesta 2010 alkaen myös Ritva Hilke, joka suoritti retriittiohjaajan koulutuksen tätä varten.

Retriittikodin kehittämiseen kuului palotarkastajan vuonna 2010 suorittama tarkastus, jonka seurauksena retriittikotiin hankittiin uudet paloportaat, jauhesammutin ja häkä- ja palovaroittimet. Samoin rakennettiin uusi maasuodattamo jätteenkäsittelyä varten ja vuonna 2012 Teuvo Karvonen rakensi ulkohuoneisiin biosuodattimot ja uusi niiden ja liitereiden ovet.

Retriitti-isäntänä Joukon tehtävänä retriitissä on ollut retriittikotivuosina mm lämmittää sauna, hoitaa kyydityksiä, johtaa ristisaattoa Valkeavaaraan ja lukea siellä Vanhan testamentin lukukappale.

Havaintoja retriittitoiminnasta 2010-luvulla

Vähitellen toiminta siirtyi luontevasti Morbackan vetäjiltä Kostamon suvun vetovastuulle. Ritva Hilkkeen käytyä retriittiohjaajakoulutuksen, hän on ollut hiljaisuuden retriittien vetovastuussa yksin tai toisen vetäjän kanssa. Lahjamarjatta Korhonen toimi retriitin vetäjänä vuoteen 2012 asti. Anja Lindholm- Ventola tuli harjoittelemaan retriitin vetämistä retriitinohjaajakoulutuksensa yhteydessä Tervajoelle ja olikin sitten toisena vetäjänä monta vuotta. Arja Harinen tuli retriittiin osallistujaksi Lappeenrannasta vuonna 2016 ja hän tulikin sitten vuodesta 2018 kesänä kesäkuun retriittien toiseksi vetäjäksi. Leena Valtonen tuli kesäkuussa 2019 Arjan sijaiseksi toiseksi vetäjäksi.

Vuonna 2018 Ritva Hilke tutustui kouluyhteistyössä Fuengirolassa Deep Talk- metodin kehittäjään Tuula Valkoseen. Siitä seurasi paitsi retriittitoiminnan aloitus Aurinkorannikolla myös se, että Tuula tuli Tervajoen retriittikotiin vetäjäksi ensimmäistä kertaa jo elokuussa 2018. Siitä lähtien työpareina onkin ollut kesäkuussa Arja Harinen ja Ritva Hilke ja elokuussa Tuula Valkonen ja Ritva Hilke.

Hiljaisuuden retriittien pitäminen on tuonut myös muunlaista yhteistyötä. Ruuan valmistus siirtyi Riihivalkeasta vähitellen Maija Tuhkasen vastuulle kokonaan. Maija on tuonut ruuat kaikkin retriitteihin ja joskus jopa osallistunut tarvittaessa tiskaamiseen ja kattamiseenkin. Retriittiä edeltävät siivoukset hoiti pitkään Kyllikki Heikura. Viime aikoina siivouksen on hoitanut Tanja Seppänen.

Vuodet 2020-2024 retriittitoiminnassa

Tämä vuosikymmen alkoi erikoisella tavalla. Suomeenkin levisi pandemia ja se aiheutti muutoksia suunnitelmiin. Kesällä 2020 vielä pidimme retriitit, mutta vuosi 2021 oli kesä, jolloin koko toiminta oli tauolla. Vuonna 2022 pidimme varovaisesti yhden retriitin korona-ajan suojatoimin. Onneksi kesä 2023 oli sitten jo täysin normaali.

Retriittien aikana emännän toiminta on viime vuosina painottunut kattaukseen ja tiskeihin. Tähän on saatu apua Tarja Pellisen lisäksi mm Mirja Valtoselta ja Leena Haralta. Kesällä 2024 aloimme käyttää emännän sijasta keittiöpalvelijan nimeä, joka vastaa enemmän palvelutehtävän tämän hetkistä muotoa.

Pyhiinvaellustoiminta on Suomessa lisääntynyt paljon viime vuosina ja eräs kiteeläinen ehdottikin, että ottaisimme sen mukaan toimintaamme. Löysimme sopivan reitin Ekumeeniselta Lastenkirkolta Valkeavaaran Rukoushuoneelle. Ensimmäinen Pieni pyhiinvaellus toteutettiin kesällä 2022 yhteistyössä Kiteen ev.lut. seurakunnan kanssa. Silloin mukana oli myös Lastenkirkon rakentaja Teuvo Kostamo kertomassa kirkon syntyvaiheista. Kuulimme Teuvo Kostamon kuolemasta keväällä 2023 ja niin toisen pyhiinvaelluksen alussa pidimme hänen muistokseen muistohetken Lastenkirkossa. Kesällä 2024 on tarkoitus pitää Pieni metsäpyhiinvaellus Arja ja Unto Väkeväisen kotimaisemissa.

Lopuksi

Jo vuonna 2004 laaditussa kolmen vuoden strategiassa on mainittu toimintaan liitetyt keskeiset arvot. Nämä ovat ekumeenisuus, hyvyyden voimien kuuntelu, toivo ja uusiutuminen. Näiden arvojen pohjalta on hyvä jatkaa.